Na področju potrditve obračuna skladov, ki zagotavljajo financiranje skupne kmetijske politike, se za uporabo finančnega popravka ne zahteva, da se ugotovijo večje pomanjkljivosti pri uporabi izrecnih pravil Unije. Res je namreč, da se v skladu s Smernicami o pavšalnih finančnih popravkih, ki so opredeljene v Prilogi 2 k dokumentu Komisije VI/5330/97, za uporabo pavšalnega finančnega popravka zahteva obstoj večje pomanjkljivosti pri uporabi izrecnih pravil Unije. Ta pogoj iz dokumenta VI/5330/97 pa ne vpliva na opredelitev dokaznega bremena glede obstoja kršitve predpisov o skupni ureditvi kmetijskih trgov v sodni praksi, ker je treba, prvič, navedeni pogoj brati v njegovem sobesedilu, in drugič, je bila ta opredelitev sodne prakse sprejeta po sprejetju dokumenta VI/5330/97.

Pojma „kmetijska površina“ in „enota rabe ali poljine“ v pravu Unije ne zahtevata posebne oblike površine oziroma enote rabe ali poljine. V skladu s členom 2(h) Uredbe št. 73/2009, o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, pojem „kmetijska površina“ katero koli površino, ki se uporablja kot orno zemljišče, trajni pašnik ali trajni nasad. V skladu s členom 2, točka 1a, Uredbe št. 796/2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo št. 1782/2003, kakor je bila spremenjena z Uredbo št. 972/2007, in na podlagi člena 2, točka 1, Uredbe št. 1122/2009 o podrobnih pravilih za izvajanje Uredbe št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe št. 1234/2007 v zvezi z navzkrižno skladnostjo v okviru sheme podpore, določene za sektor vina, je enota rabe ali poljine načeloma opredeljena kot strnjena površina kmetijskega zemljišča.

Čeprav je res, da na področju potrditve obračuna skladov, ki zagotavljajo financiranje skupne kmetijske politike, možnost ekstrapolacije rezultatov pregledov na kraju samem ni določena niti v členu 29 Uredbe št. 796/2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo št. 1782/2003, kakor je bila spremenjena z Uredbo št. 972/2007, niti v členu 33 Uredbe št. 1122/2009 o podrobnih pravilih za izvajanje Uredbe št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo ter za izvajanje Uredbe št. 1234/2007 v zvezi z navzkrižno skladnostjo v okviru sheme podpore, določene za sektor vina, pa iz člena 23(1) Uredbe št. 796/2004 in člena 26(1) Uredbe št. 1122/2009 izhaja, da se pregledi na kraju samem opravijo tako, da zagotovijo učinkovito preverjanje skladnosti s pogoji, pod katerimi se pomoči dodelijo, ter zahtev in standardov za navzkrižno skladnost. Komisija zato lahko utemeljeno šteje, da je mogoče zanesljiv in reprezentativen rezultat pregledov na kraju samem doseči z ekstrapolacijo vzorca na preostanek populacije. S tako ekstrapolacijo je namreč mogoče doseči zanesljiv in reprezentativen rezultat pregledov na kraju samem za vse zadevne enote rabe ali poljine, in ne le za dejansko pregledane enote rabe ali poljine. Ekstrapolacija je posledica možnosti poenostavitve pregledov na kraju samem, ki se omejijo na vzorec 50 % enot rabe ali poljin.

Poleg tega ekstrapolacija ugotovljene napake krši načelo kontradiktornosti in pravico zadevnega kmeta do izjave. Pravnomočna odločba v zvezi s potrditvijo obračunov se sprejme po posebnem kontradiktornem postopku, v okviru katerega morajo imeti zadevne države članice na voljo vsa jamstva, ki se zahtevajo za predstavitev njenega stališča. Postopek potrditve je torej postopek, ki je uveden proti državi članici, in ne proti zadevnemu kmetu, ki med tem postopkom nima pravice do izjave. Poleg tega je treba ugotoviti, da z ekstrapolacijo rezultatov vzorca na preostanek populacije nobena posebna enota rabe ali poljina ni bila opredeljena kot neupravičena. Poleg tega taka ekstrapolacija zmanjšuje administrativna bremena in stroške, saj se lahko zagotovi zanesljiv rezultat pregledov na kraju samem ob upoštevanju cilja poenostavitve teh pregledov, ki je določen v uvodni izjavi 44 Uredbe št. 1122/2009.

(Glej točke od 41 do 43.)